b"\n_START_ARTICLE_\nMaspujols\n_START_SECTION_\nS\xc3\xadmbols\n_START_PARAGRAPH_\nL'escut oficial de Maspujols t\xc3\xa9 el seg\xc3\xbcent blasonament: Escut caironat: d'or, un mont de sable movent de la punta, somat d'un mas d'atzur obert. Per timbre una corona mural de poble. Va ser aprovat el 29 d'octubre del 1997. Escut parlant referit al nom del poble: s'hi veu un mas damunt d'un pujol.\n_START_SECTION_\nGeografia\n_START_PARAGRAPH_\nMaspujols es troba al peu de la serra de la Mussara, i a la ribera de la Riera de Maspujols, just a la conflu\xc3\xa8ncia d'aquesta amb la Riera Solviana o del Solvi\xc3\xa0. El seu terme municipal, de 3'4 quil\xc3\xb2metres quadrats, \xc3\xa9s el m\xc3\xa9s petit del Baix Camp. El poble comunica per una carretera local amb la nacional que uneix Reus amb Falset i M\xc3\xb3ra, que despr\xc3\xa9s continua cap a l'Aleixar i Vilaplana. El ferrocarril de Reus a M\xc3\xb3ra la Nova passa pel sud del terme, per\xc3\xb2 no hi t\xc3\xa9 cap estaci\xc3\xb3. Com que \xc3\xa9s un terreny b\xc3\xa0sicament pla, quasi el 75% del seu territori es pot dedicar a l'agricultura._NEWLINE_El punt m\xc3\xa9s alt del terme municipal \xc3\xa9s el tur\xc3\xb3 de Rocabruna, conegut popularment com La Feredat (530 m).\n_START_SECTION_\nHist\xc3\xb2ria\n_START_PARAGRAPH_\nEl municipi apareix citat per primera vegada en un document mitjan\xc3\xa7ant el qual el 1172 el rei Alfons el Cast feia donaci\xc3\xb3 a Berenguer d'Oms d'una zona coneguda com a Rocabruna. All\xc3\xa0 va ser on m\xc3\xa9s endavant es va iniciar el nucli de Maspujols. En 1303 apareix esmentada una masia, Cal Pujol, pertanyent al terme municipal de l'Aleixar. Va formar part del comtat de Prades des de la seva creaci\xc3\xb3 el 1324._NEWLINE_Va aconseguir la independ\xc3\xa8ncia administrativa de l'Aleixar el 1625 gr\xc3\xa0cies a una sent\xc3\xa8ncia dels ducs de Cardona, hereus dels comtes de Prades._NEWLINE_El 1720 es va produir dins del terme de Maspujols un enfrontament armat entre les tropes borb\xc3\xb2niques i alguns voluntaris botiflers i els guerrillers comandats pel Carrasclet. La batalla va ser guanyada per les tropes reials que, despr\xc3\xa9s de la vict\xc3\xb2ria, van saquejar el poble._NEWLINE_El 1811 es va produir un nou saqueig, aquesta vegada per part de les tropes napole\xc3\xb2niques a les ordres del general MacDonald. Durant la Primera guerra carlina, Josep de Grau, fill de Manuel de Grau i propietari de Cal Pujol, va aixecar en armes tots els seus jornalers a favor del Pretendent. Acabada la guerra es dedic\xc3\xa0 a fabricar aiguardent, l'Acqua Pujolis, que es venia embotellat. Durant el Trienni liberal el poble es decant\xc3\xa0 pels absolutistes, cosa que provoc\xc3\xa0 que el juliol de 1822 els liberals reusencs hi fessin una batuda. Durant el Sexenni revolucionari Maspujols es pos\xc3\xa0 al costat dels republicans federals en totes les eleccions, per\xc3\xb2 el 1872 s'al\xc3\xa7aren partides carlines al poble.\n_START_SECTION_\nCultura\n_START_PARAGRAPH_\nL'esgl\xc3\xa9sia parroquial, de l\xc3\xadnies elegants, est\xc3\xa0 dedicada a Santa Maria. Tant la portalada com el campanar s\xc3\xb3n d'estil barroc. Segons la tradici\xc3\xb3, temps enrere, degut a la petitesa del terme municipal, l'altar major estava situat al terme de l'Aleixar._NEWLINE_Als afores del poble es troba una ermita dedicada a Sant Antoni. \xc3\x89s del segle XVIII i va ser restaurada per complet el 1963. Es creu que posse\xc3\xafa una torre, per\xc3\xb2 no ha quedat cap vestigi que ho demostri._NEWLINE_Maspujols celebra la seva festa major el dia 15 d'agost.\n_START_SECTION_\nEconomia\n_START_PARAGRAPH_\nLa principal activitat econ\xc3\xb2mica \xc3\xa9s l'agricultura de sec\xc3\xa0. Destaquen els cultius d'avellaners i oliveres. L'oli produ\xc3\xaft a Maspujols s'emmarca dins la D.O. Siurana._NEWLINE_Tamb\xc3\xa9 hi ha zones destinades al regadiu que han anat ampliant-se gr\xc3\xa0cies a la construcci\xc3\xb3 del pant\xc3\xa0 de Riudecanyes. Compta amb una cooperativa agr\xc3\xadcola des de 1906.\n_START_SECTION_\nPersonatges i fills il\xc2\xb7lustres\n_START_PARAGRAPH_\nEntre els personatges maspujolencs destaca Higini Angl\xc3\xa8s i P\xc3\xa0mies, music\xc3\xb2leg i capell\xc3\xa0. Tamb\xc3\xa9 era fill del poble el conegut guerriller carl\xc3\xad Josep Maria Barenys, lloctinent del general Francesch. _NEWLINE_Maspujols ha estat freq\xc3\xbcentat per pintors de ress\xc3\xb2 internacional com Joaquim Mir o Cefer\xc3\xad Oliv\xc3\xa9. Del primer, en destaca el quadre Poble escalonat, exposat al Museu Nacional d'Art de Catalunya. Tamb\xc3\xa9 pintors com Ferr\xc3\xa9 Revascall s'han inspirat en els paisatges maspujolencs per als seus quadres."